Intelligente dæk skal kortlægge hullede veje

Et nyt italiensk pilotprojekt vil bruge avancerede sensorer i dækkene til at registrere vejens tilstand i realtid. Det er dækgiganten Pirelli, der står bag initiativet sammen med regionen Apulien i Syditalien, og ambitionen er, at de intelligente dæk skal gøre det lettere og hurtigere at identificere slidte og beskadigede vejstrækninger.

Kernen i projektet er de såkaldte Cyber Tire-dæk fra Pirelli – en type intelligente dæk, som blandt andet kan måle temperatur, dæktryk og slid. Men i det nye samarbejde skal dækkene også aflæse selve vejbelægningen under bilen og give besked, når asfalten er ujævn, revnet eller i risiko for aquaplaning.

Dataene bliver sendt fra de intelligente dæk via Bluetooth til bilens systemer og videre op i skyen, hvor de kombineres med billeder fra vejkamerarer og software fra det svenske firma Univrses. På den måde kan myndighederne få et løbende overblik over vejens tilstand – ikke kun via satellit og overvågning, men direkte fra dækkene på bilerne.

“Det bliver som et termometer for vejnettet,” lyder det fra Apuliens regionspræsident Michele Emiliano, der ser aftalen som et eksempel på, hvordan offentlige og private aktører kan løfte trafiksikkerheden sammen.

Pilotprojektet anvender biler fra flådestyringsselskabet Ayvens, som bliver udstyret med de smarte dæk. Det betyder, at dataene ikke er afhængige af, at almindelige bilister kører rundt med teknologien – endnu. Cyber Tire er indtil nu mest blevet brugt i eksklusive sportsvogne, som McLaren Artura, men pilotprojektet kan være første skridt mod en bredere udbredelse.

For bilister og kommuner kan teknologien betyde hurtigere reparationer og mere præcise oplysninger om vejens tilstand – og på sigt måske også bedre køreoplevelser, hvis bilens indstillinger automatisk tilpasses dækkenes og vejens tilstand.

Men mens Europa tester løs, kan der være politiske barrierer på vej andre steder. I USA risikerer Cyber Tire-teknologien at blive ramt af restriktioner, fordi Pirelli har forbindelser til kinesiske investorer – og dermed potentielt falder ind under forbud mod kinesisk forbundet teknologi.

Alligevel peger projektet i en retning, hvor bilen bliver en aktiv datakilde – ikke kun om sig selv, men om verden, den bevæger sig igennem.

Intelligente dæk skal kortlægge hullede veje