Ny Volvo-opfindelse kan få stor betydning for sikkerheden i biler

Volvo har et ry for at bygge sikre biler – og det er en arv, de tager seriøst. Sidste år genopfandt de sikkerhedsselen, nu er de klar med en ny ide, der kan gøre fremtidens biler mere sikre i de ulykker, der ikke sker helt efter bogen. Denne gang er det airbagen, der får en Volvo-ficering.

Airbags er en af bilens vigtigste sikkerhedsopfindelser. De redder liv, men de er ikke perfekte. Når en bil rammes hårdt, handler det ikke kun om at stoppe kroppen. Det handler også om, hvordan hoved, nakke og overkrop bevæger sig i det splitsekund, hvor ulykken sker. Her har Volvo nu fået en idé, der lyder næsten banal – men kan vise sig at være vigtig: En airbag med forskellig friktion alt efter, hvilken vej hovedet bevæger sig.

Ifølge et nyt patent fra Volvo Cars skal airbaggen have såkaldte “rettede glideegenskaber”. Kort fortalt betyder det, at hovedet lettere kan glide opad eller fremad på airbaggen, så nakken ikke bremses for voldsomt. Men hvis hovedet bevæger sig sidelæns mod kanten af airbaggen, skal overfladen yde mere modstand.

Det er især relevant i ulykker, hvor bilen ikke rammes direkte forfra. I virkelighedens trafik kommer sammenstød ofte skævt, fra siden eller i en vinkel. Og netop her kan hovedet risikere at glide af airbaggen, mens kroppen fortsætter i en anden retning. Volvo beskriver i patentet, at løsningen skal mindske den mekaniske belastning på passageren og dermed reducere risikoen for skader – især i nakken.

Smart overflade skal styre hovedets bevægelse

Ved at bruge friktionsteknologi i airbags vil Volvo skåne nakken. Det er særligt vigtigt ved kollisioner med sidekræfter, hvor hovedet kan glide af airbaggen.

I dag har en airbag typisk en ret ensartet overflade. Volvo vil i stedet gøre den glattere i nogle retninger og mere ru i andre. Det kan ifølge patentet ske med en særlig friktionsbelægning, blandt andet med gummimateriale. En anden løsning er små T-formede folder i stoffet, der fungerer som en slags mikroskopiske hængsler. De tillader bevægelse i én retning, men bremser i en anden.

Det smarte er, at teknologien ikke nødvendigvis kræver en stor, tung eller dyr mekanisk løsning. Den ligger i selve airbaggens overflade og materiale. For bilkøbere er pointen ret håndgribelig: Sikkerhed handler ikke længere kun om flere airbags, flere sensorer og flere stjerner i crashtests. Det handler også om de små detaljer i, hvordan bilen beskytter kroppen, når ulykken allerede er sket.

Volvo har i årtier bygget sit ry på sikkerhed. Hvis denne teknologi ender i serieproducerede biler, kan næste skridt blive airbags, der ikke bare tager imod hovedet – men aktivt hjælper det med at bevæge sig på den mindst skadelige måde.

Ny Volvo-opfindelse kan få stor betydning for sikkerheden i biler